1.  ปัจจัยความเสี่ยง

 ความผันผวนของค่าเงินบาท

  ถึงแม้ว่าค่าเงินบาทค่อนข้างจะคงที่ในช่วงไม่กี่ปีที่ผ่านมา แต่ความผันผวนของค่าเงินบาท
  ยังคงเป็นสิ่งที่ทุกโรงแรมใน ลากูน่า ภูเก็ต ให้ความสนใจเป็นพิเศษ
  โดยหากเป็นไปได้ก็จะเปลี่ยนสัญญาส่วนใหญ่มาเป็นเงินสกุลหลัก ปัจจุบัน
  รายได้จากห้องพักมากกว่าร้อยละ 80 อยู่ในรูปเงินสกุลหลัก
  ซึ่งจะเป็นผลดีต่อสถานะทางการเงินของบริษัทฯ ในอนาคต ทั้งนี้ อลามันดา เวเคชั่น คลับ
  ก็ได้กำหนดราคาขายทรัพย์สินให้เป็นเงินสกุลหลักเช่นกัน

 สภาพเศรษฐกิจ และสถานการณ์ท่องเที่ยวของประเทศไทย

ในช่วงระหว่างปี พ.ศ. 2545 ก่อนเกิดเหตุการณ์ระเบิดที่บาหลี การชะลอตัวของเศรษฐกิจโลก
และปัจจัยอื่นๆ เช่น การจัดการแข่งขันฟุตบอลโลกในทวีปเอเชีย
ยังคงส่งผลทางลบต่อการท่องเที่ยวในประเทศไทย
ซึ่งทำให้อัตราการเข้าพักของโรงแรมลดต่ำลงโดยทั่วกัน

  หลังเหตุการณ์ระเบิดที่บาหลีในเดือนตุลาคม ตามด้วยคำเตือนเรื่องการเดินทางมายังประเทศไทย
  โดยเฉพาะจังหวัดภูเก็ต ของรัฐบาลในหลายๆ ประเทศ
  ส่งผลให้มีการยกเลิกการจองห้องทั่วทั้งรีสอร์ท อย่างไรก็ตาม
  ภูเก็ตยังคงมีศักยภาพที่จะกลับสู่สภาวะธุรกิจที่รุ่งเรืองเหมือนเดิมทีละน้อย
  ถึงแม้ว่าความเป็นไปได้ที่จะเกิดสงครามในอิรักจะส่งผลทางลบต่อการเดินทางของนักท่องเที่ยวในช่วงครึ่งปีแรกของ
  พ.ศ. 2546 ก็ตาม

สภาพการแข่งขันทางธุรกิจ

แหล่งท่องเที่ยว 

ประเทศอินโดนีเซียยังคงประสบกับความไม่มั่นคงภายในประเทศ
ซึ่งส่งผลกระทบโดยตรงต่อธุรกิจการท่องเที่ยว โดยเฉพาะบาหลี
ซึ่งถือว่าเป็นคู่แข่งที่สำคัญของจังหวัดภูเก็ต หลังจากเหตุการณ์ระเบิดในเดือนตุลาคม
บาหลีได้ได้ดำเนินการด้านการตลาดไปทั่วโลกด้วยการแข่งขันด้านราคาอย่างดุเดือด
แต่เป็นที่โชคดีว่าฤดูกาลท่องเที่ยว และช่วงนอกฤดูท่องเที่ยวของทั้งบาหลี
และของจังหวัดภูเก็ตไม่ตรงกัน รวมทั้งการลดราคาห้องพักในบาหลีไม่มีผลกระทบต่อราคาห้องพักของ
ลากูน่า ภูเก็ต

  นอกจากนี้บริษัทฯ
  ยังหวังในด้านดีว่าจังหวัดภูเก็ตจะกลับมาเป็นที่นิยมของตลาดต่างประเทศได้ในเร็วๆ นี้

ธุรกิจโรงแรม

  อาจกล่าวได้ว่ามีโครงการก่อสร้างโรงแรมใหม่ๆ หรืออยู่ในระหว่างการก่อสร้างเกิดขึ้นน้อยมาก
  มีเพียง 2 โครงการเท่านั้น ที่อาจจะเป็นคู่แข่งทางการตลาดของ ลากูน่า ภูเก็ต คือ
  โรงแรมแมริออท บนหาดไม้ขาว ทางด้านเหนือของสนามบินจังหวัด (มีจำนวนห้องพักทั้งสิ้น 270
  ห้อง และได้เริ่มเปิดดำเนินการในช่วงปลายปี พ.ศ. 2544) และโรงแรมตรีศาลา
  บริเวณด้านเหนือของอ่าวบางเทา (มีจำนวนห้องพัก 60 ห้อง คาดว่าจะเปิดดำเนินการในปลายปี
  พ.ศ. 2546) ส่วนอีกโครงการหนึ่งที่อยู่ห่างจาก ลากูน่า ภูเก็ต ไปทางเหนือประมาณ 1
  กิโลเมตร บนเนื้อที่ขนาด 139 ไร่ของอ่าวบางเทา มีความล่าช้าในการดำเนินการก่อสร้าง
  ทำให้คาดว่าการแข่งขันในบริเวณดังกล่าวจะเกิดขึ้นในอีก 2-3 ปีข้างหน้า

สภาวะนอกฤดูกาลท่องเที่ยว

  ตั้งแต่เดือนพฤษภาคมถึงเดือนตุลาคม ถือเป็นช่วงนอกฤดูกาลท่องเที่ยวของจังหวัดภูเก็ต
  ซึ่งตามปกติแล้ว อัตราการเข้าพักในโรงแรมต่างๆ จะต่ำและอัตราค่าห้องพักจะลดต่ำลงไปด้วย
  ปรากฏการณ์เช่นนี้ ยิ่งเห็นได้ชัดจากช่วงปีที่ผ่านมา
  ซึ่งสภาวะทางเศรษฐกิจของโลกมีผลกระทบต่อกลุ่มลูกค้าการจัดประชุมและสัมมนา
  รวมทั้งการกลับมาใหม่ของบาหลี (ก่อนที่จะเกิดเหตุระเบิดขึ้น) โรงแรมทั้งห้าในลากูน่า ภูเก็ต
  ได้ร่วมกันจัดทำแผนส่งเสริมการขาย โดยเน้นกลุ่มเป้าหมายเป็นนักท่องเที่ยวในภูมิภาค
  รวมทั้งตลาดการประชุมและสัมมนา แผนส่งเสริมการขายที่เรียกว่า "Laguna Plus"
  ซึ่งเป็นข้อได้เปรียบในการแข่งขันของลากูน่า ภูเก็ต ได้ประสบความสำเร็จเป็นอย่างมาก
  และจะยังคงอยู่ในแผนส่งเสริมการขายของปี พ.ศ. 2546 ต่อไป

เทคโนโลยี

  บริษัทฯ เริ่มทยอยเปลี่ยนระบบเทคโนโลยีภายในรีสอร์ท
  โดยดำเนินการต่อเนื่องตามแผนที่จะทำให้ระบบงานสอดรับกันได้ตามมาตรฐานที่ตกลงกันไว้
  ทั้งนี้ทุกโรงแรมใน ลากูน่า ภูเก็ต ได้ติดตั้งระบบใหม่ล่าสุดของ Fidelio ที่ Front Office
  และระบบ Accpac ในส่วนของ Back Office ซึ่งจะแล้วเสร็จภายในสิ้นปี พ.ศ. 2546 นี้
  นอกจากนี้องค์การโทรศัพท์ฯ ยังได้ติดตั้งระบบสื่อสารภายในรีสอร์ทให้เป็นระบบใยแก้ว
  ซึ่งบริษัทฯกำลังตรวจสอบวิธีการใช้ประโยชน์จากระบบนี้

สภาวะแวดล้อม

  อุตสาหกรรมการท่องเที่ยว และโรงแรม
  มีความอ่อนไหวอย่างมากต่อสิ่งแวดล้อมทั้งภายในท้องถิ่นและต่อโลกโดยส่วนรวม ลากูน่า ภูเก็ต
  ห่วงใยผลกระทบต่อธรรมชาติและสิ่งแวดล้อมเป็นอย่างยิ่ง ดังนั้น บริษัทฯ
  จึงมีส่วนร่วมและดำเนินโครงการอนุรักษ์สิ่งแวดล้อมต่างๆ อย่างต่อเนื่อง จนเป็นที่ยอมรับ
  และได้รับรางวัล "Sustainable Tourism Award" จากการท่องเที่ยวแห่งประเทศไทย
  เป็นครั้งที่ 2 ในปี พ.ศ. 2545

--------------------------------------------